7. sz. melléklet

Advent, az eljövetel

Az [advent vagy régi magyar szóval úrjövet](https://hu.wikipedia.org/wiki/Advent), kisböjt a karácsonyi ünnepkör eleme. Advent a karácsony első napját megelőző negyedik vasárnappal (másképpen: a Szent András apostol napjához – XI. 30. - legközelebb eső vasárnappal) veszi kezdetét és egészen karácsonyig tart. [Advent első vasárnapja](http://galeria.nlcafe.hu/1/77062/0/1) egyben a keresztény egyházi év első napja is!

Az [advent szó a latin Adventus Domini](http://galeria.nlcafe.hu/1/66849/0/1) - Isten eljövetele kifejezésből származik, jelentése tehát: eljövetel.

Adventkor a 19–20. század óta készítenek koszorút. Az első adventi koszorút Johann H. Wichern német lutheránus lelkész készítette, azaz inkább építette 1839-ben. Egy kocsikerékre 23 gyertyát állított fel és minden nap eggyel többet gyújtott meg közülük - hétköznap pirosat, vasárnap fehéret. A mai adventi koszorú fenyőből, esetleg tiszafából készül. Négy gyertyáját négy vasárnap (vagy szombat este) kell meggyújtani. A gyertyák színe lila, kivéve a harmadik vasárnapra jutó gyertyát, ami pedig rózsaszín. A lila a bűnbánatot és a megtérést jelképezi, a rózsaszín az örvendezést. A világító gyertyák számának növekedése szimbolizálja a növekvő fényt, amelyet Isten Jézusban a várakozónak ad karácsonykor. Az utolsó vasárnapon minden gyertya egyszerre ég.

A gyertyák fogalmat, személyt, közösséget is megtestesítenek.

Első: A hitet. Ádámnak és Évának elsőként ígért Isten megváltást.

Második: Reményt. A zsidóknak Isten megígérte: a Megváltó közülük való lesz.

Harmadik: Örömöt. Szűz Mária Megváltót, Fíút szült. Ezért a rózsaszín gyertya.

Negyedik: Szeretetet. Keresztelő Szent János Krisztus - az önzetlen szeretet -  eljövetelét hirdette az embereknek.

Manapság már nem feltétlenül ragaszkodunk a hagyományos lila-rózsaszín adventi koszorúhoz. Mindenkinél más és más a színválasztási szempont. Van, aki a lakása színeihez, van, aki a karácsonyfához és egyesek az év divatszíneihez igazítják az adventi koszorú színét. A legfontosabb azonban, hogy a változó divatirányzatok közepette se feledkezzünk meg az Advent lényegéről, az örömteli várakozásról, a szeretetteljes készülődésről.

.